钦定古今图书集成/明伦汇编/氏族典/第109卷 > 《廖用贤尚友录》 > 崔成 崔彊 崔明
## 钦定古今图书集成/明伦汇编/氏族典/第109卷 > 《廖用贤尚友录》 > 崔成 崔彊 崔明

按《左传》襄公二十七年：齐崔杼生成及彊而寡。娶东
郭姜，生明。东郭姜以孤入，曰：“棠无咎与东郭偃相崔
氏，崔成有疾而废之，而立明。成请老于崔，崔子许之。
偃与无咎弗予，曰：‘崔，宗邑也，必在宗主’。”成与彊怒，将
杀之，告庆封曰：“夫子之身，亦子所知也，唯无咎与偃
是从，父兄莫得进矣。大恐害夫子，敢以告。”庆封曰：“子
姑退，吾图之。”告卢蒲嫳，卢蒲嫳曰：“彼，君之仇也，天或
者将弃彼矣。彼实家乱，子何病焉？崔之薄，庆之厚也。”
他日，又告庆封曰：“苟利夫子，必去之。难，吾助女。”九月
庚辰，崔成、崔彊杀东郭偃、棠无咎于崔氏之朝。崔子
怒而出，其众皆逃。求人使驾，弗得。使圉人驾，寺人御
而出，且曰：“崔氏有福，止余犹可。”遂见庆封。庆封曰：“崔、
庆一也，是何敢然？请为子讨之！”使卢蒲嫳帅甲以攻
崔氏，崔氏堞其宫而守之，弗克，使国人助之，遂灭崔
氏，杀成与彊，而尽俘其家。其妻缢。嫳复命于崔，子且
御而归之，至则无归矣，乃缢。崔明，夜辟诸大墓。辛巳，
崔明来奔，庆封当国。